Ирыгум и гулъытэ
Бахъсэн районым и школакIуэхэр ерыскъы пщтыркIэ къызэгъэпэщыным егугъур щIыпIэ унафэщIхэм я закъуэкъым. ЩIыпIэ пресс-IуэхущIапIэм и лэжьакIуэ Алокъуэ Аринэ зэрыжиIэмкIэ, ар я нэIэм щIэтщ сабийхэм я адэ-анэхэми мэкъумэш IэнатIэм и лэжьакIуэхэми.
Апхуэдэ щапхъэфIхэм ящыщщ Ислъэмей къуажэм щыщ Ирыгу Мухьэмэд школакIуэхэм ерыскъыпхъэ къахуэщэхуным гулъытэшхуэ зэрыхуищIыр. Гъэ еджэгъуэщIэм ирихьэлIэу абы районым и школхэм я шхапIэхэм кIэртIоф тонн 20 яритащ.
«ШколакIуэхэр ерыскъы пщтыркIэ къызэгъэпэщыныр сабийхэм я узыншагъэр хъумэным ехьэлIауэ къэралым иригъэкIуэкI полити- кэм и Iыхьэ нэхъыщхьэхэм ящыщщ, — къелъытэ егъэджэныгъэмкIэ район IэнатIэм и унафэщI Абрэдж Тамарэ. — Къуажэдэсхэм къабгъэдэкI апхуэдэ Iуэхур фIыщIэшхуэ зыхуэфащэщ, дауи».
Федеральнэ, щIыналъэ мылъкухэр къагъэсэбэпу районым и еджапIэхэр зыхуей-зыхуэфI иужьрей илъэсхэм зэрыхуагъэзэжам и фIыгъэкIэ, школ шхапIэ 23-м щIэт технологие оборудованэхэр, хьэкухэр щIэкIэ зэрахъуэкIащ. Апхуэдэуи школ куэдым щрагъэфIэкIуащ ныбжьыщIэхэр щышхэ пэшхэри. Iуэхур нэхъри егъэфIэкIуэным хуэгъэпса зэпеуэ къыхилъхьащ район администрацэм и Iэтащхьэ Сыжажэ Хьэсэн. «Школ шхапIэ нэхъыфI» зэхьэзэхуэм хэтщ еджапIэхэм я апхуэдэ IэнатIэхэр. Апхуэдэ Iуэху бгъэдыхьэкIэм адэкIи а унэтIыныгъэм зэрызригъэужьынум шэч хэлъкъым.
ТАМБИЙ Линэ.
